**ELŐTERJESZTÉS**

**Szombathely Megyei Jogú Város Közgyűlésének** **Városstratégiai, Idegenforgalmi és Sport Bizottságának 2021. október 26 -i ülésére**

**Tájékoztatás akadálymentesítési koncepció elkészítésével kapcsolatosan**

Szombathely Megyei Jogú Város Közgyűlése 374/2019. (IX.26.) Kgy. sz. határozatával elhatározta, hogy a fogyatékkal élő személyek jogai és esélyegyenlőségük biztosítása érdekében egy 3 éves akadálymentesítési koncepciót készít.

A közgyűlési döntésnek megfelelően megkerestük az önkormányzati képviselőket, illetve az önkormányzati intézményeket, és kértük javaslataikat a koncepció kidolgozásával összefüggésben.

A beérkezett javaslatok alapján felmértük az egyes intézményeink állapotát akadálymentesítés szempontjából, a felmérés eredménye az előterjesztés mellékletét képezi.

A felmérésből megállapítható, hogy intézményeink akadálymentesítés tekintetében igen vegyes képet mutatnak. A Terület- és Településfejlesztési Operatív Program keretében megvalósított pályázatokból, vagy egyéb forrásból számos intézmény, épület akadálymentesítése – teljesen vagy részben – megvalósult, azonban még így is jelentős számú intézmény szorul felújításra.

Tájékoztatom a Tisztelt Bizottságot, hogy a 3 éves koncepció megalkotásának előfeltétele az önkormányzati intézmények, épületek tekintetében rehabilitációs szakmérnöki vélemény készítése, Az egyes épületek esetén a szakmérnök – építész és statikus tervezők bevonása mellett – javaslatot tesz a mozgásában, látásában és hallásában korlátozott személyek általi használatot megkönnyebbítő átalakítási munkákra a vonatkozó jogszabályi előírások figyelembevételével. Nagyságrendileg a szakértői munkadíj összege 15-20 millió Ft. Javaslom, hogy a forrás biztosításának lehetősége a 2022. évi költségvetési rendelet megalkotásakor kerüljön megvizsgálásra.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2021. október „ ”**

 **/: Dr. Horváth Attila :/**

**HATÁROZATI JAVASLAT**

**….…./2021. (X. 26.) VISB. számú határozat**

A Városstratégiai, Idegenforgalmi és Sport Bizottság az akadálymentesítési koncepció elkészítésével kapcsolatban az alábbi döntéseket hozta:

1. A Bizottság javasolja a Közgyűlésnek az akadálymentesítési koncepció elkészítésével kapcsolatos tájékoztatás tudomásul vételét.
2. A Bizottság egyetért azzal, hogy a Közgyűlés felkérje a Polgármestert, hogy vizsgálja meg a 3 éves akadálymentesítési koncepció összeállításához szükséges, az önkormányzati épületek tekintetében elkészítendő rehabilitációs szakmérnöki vélemények elkészítésének pénzügyi feltételeit és annak a 2022. évi költségvetésben történő biztosításának lehetőségét.

**Felelősök:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 Tóth Kálmán a Városstratégiai, Idegenforgalmi és Sport Bizottság elnöke

 (a végrehajtás előkészítéséért:

 Kalmár Ervin, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 2021. okt. 28.